Hei, denne artikkelen er over ett år gammel og kan inneholde utdatert informasjon

(Dagbladet): Smilende poserer Ingunn Røiseland (48) for Telemarksavisas fotograf på ordførerkontoret i hjembyen Skien når hun skal avlevere sitt norsk pass, frasi seg sitt norske statsborgerskap og samtidig legge fram sin egen uavhengighetserklæring - Ingunns uavhenghetserklæring.

En tilsynelatende litt mer skeptisk ordfører Hedda Foss Kive (Ap) signerer på at hun har mottatt pass og papirer fra kjerringa mot strømmen.

I fjor var det om lag 15 000 personer som søkte om å BLI norsk statsborger. Det var ingen som ville gå fra å være norsk til å bli statsløs.

Røiseland - blant annet språklærer, reisebyråeier og engleskole-leder - ville ikke kommunisere muntlig på telefon med Dagbladet tidligere i dag om sine argumenter for å bli statsløs, eller praktiske konsekvenser av det.

Reiseråd Men hun kunne godt svare på spørsmål pr. mail.

Og Dagbladet spurte blant annet om hun har tenkt å oppholde seg videre i Norge, om hvordan hun vil reagerere hvis myndighetene fortsetter å kreve inn skatter og avgifter - og hvilke råd hun har til folk som vil dra på tur uten pass, siden hun er registrert som deleier av et reisebyrå med destinasjoner rundt i verden.

Skepsis Etter noen tid svarer Røiseland at hun ikke vil svare allikevel - fordi Dagbladet «løper statens ærende for enhver pris» og fordi hun ikke vil risikere å bli koplet sammen med «et smøreri av uttalelser fra foreningen Skepsis eller Human Etisk Forbund».

Derimot kan fungerende områdeleder Kjetil Jacobsen i oppholdsavdelingen i Utlendingsdirektoratet (UDI) kvittere med rask saksbehandling. Det er UDI som har ansvaret for alle spørsmål knyttet til norsk statsborgerskap.

Konklusjon: søknaden er avslått.

- Akkurat denne typen sak kjenner jeg ikke til at har vært fremmet de siste årene. Norske borgere som bor i Norge kan ikke innvilges statsløshet etter Statsborgerloven, konstaterer Jacobsen overfor Dagbladet.

Og han skisserer andre statsborgerspørsmål som UDI håndterer - i tillegg til de 15 000 søknadene om å BLI norsk statsborger:

Slipper ikke skatt - Nordmenn med dobbelt statsborgerskap (som oftest med foreldre fra ulike land) kan løses fra det norske statsborgerskapet dersom de er bosatt i utlandet. Og for nordmenn som vil bytte statsborgerskap til et annet land, er det ingen saksbehandling her. Det nye landet underretter da Folkeregisteret her, sier Jacobsen til Dagbladet.

- Vil søkeren slippe å betale skatt når hun frasier seg statsborgerskap og leverer fra seg det røde passet?

- Andre etater tar seg av skatt. Alle med adresse i Norge, norsk statsborger eller ikke, må forholde seg til regler. Det hjelper ikke å levere inn passet, man er fortsatt norsk statsborger. Det er ingen plikt å ha pass, orienterer Jacobsen.

Private helsetjenester Til Telemarksavisa sier Ingunn Røiseland at hun ikke vil betale skatt, og at hun vil benytte seg av private helsetjenester.

- Jeg har tre barn, og de har reagert forskjellig, sier hun.

Hun opplyser at også hennes kjæreste har kvittet seg med personnummer og pass - i Danmark.